b'\n_START_ARTICLE_\nSimo H\xc3\xa4yh\xc3\xa4\n_START_SECTION_\nTidlige liv, tjeneste i 2. verdenskrig\n_START_PARAGRAPH_\nHan blev f\xc3\xb8dt i Rautj\xc3\xa4rvi kommune n\xc3\xa6r den nuv\xc3\xa6rende gr\xc3\xa6nse til Rusland og startede p\xc3\xa5 milit\xc3\xa6rtjenesten i 1925. F\xc3\xb8r han kom i kamp, var han bonde. Under Vinterkrigen i 1939-1940 mellem Finland og Sovjetunionen begyndte han sin tjeneste som snigskytte mod den R\xc3\xb8de H\xc3\xa6r. I temperaturer p\xc3\xa5 mellem \xe2\x88\x9220 og \xe2\x88\x9240 grader og kl\xc3\xa6dt helt i hvidt camouflaget\xc3\xb8j, blev H\xc3\xa4yh\xc3\xa4 krediteret for over 500 bekr\xc3\xa6ftede drab p\xc3\xa5 sovjetiske soldater._NEWLINE_Den uofficielle finske opg\xc3\xb8relse fra slagmarken ved Kollaa s\xc3\xa6tter tallet af drab til 542. Der blev lavet en daglig opg\xc3\xb8relse af snigskytternes pr\xc3\xa6stationer p\xc3\xa5 slagmarken ved Kollaa. H\xc3\xa4yh\xc3\xa4 brugte en finsk variant, M/28, af den russiske Mosin-Nagant riffel, fordi den passede godt til hans lille statur (152\xc2\xa0cm). Han foretrak at bruge sigtekorn frem for kikkertsigte for at udg\xc3\xb8re et mindre m\xc3\xa5l (snigskytten m\xc3\xa5 l\xc3\xb8fte hovedet h\xc3\xb8jere, n\xc3\xa5r han bruger kikkertsigte) samtidig med, at det hjalp til ved sl\xc3\xb8ringen \xe2\x80\x93 sollys, der glimter i et teleskopsigtes linser, kan afsl\xc3\xb8re en snigskyttes position._NEWLINE_Ud over pr\xc3\xa6stationerne som snigskytte blev Simo H\xc3\xa4yh\xc3\xa4 ogs\xc3\xa5 tilskrevet op mod 200 drab med en Suomi M-31 SMG, s\xc3\xa5ledes at det samlede d\xc3\xb8dstal n\xc3\xa5ede op p\xc3\xa5 mindst 705. Det sidste tal er dog aldrig blevet underbygget. Alle H\xc3\xa4yh\xc3\xa4s drab blev gennemf\xc3\xb8rt p\xc3\xa5 under 100 dage, indtil han blev s\xc3\xa5ret af en fjendtlig kugle. H\xc3\xa4yh\xc3\xa4s rekord, med et gennemsnit p\xc3\xa5 fem drab pr. dag, hvilket svarer til n\xc3\xa6sten et drab for hver time med dagslys i de korte vinterdage, er unik, og han blev kaldt ustoppelig af den R\xc3\xb8de H\xc3\xa6r._NEWLINE_F\xc3\xb8r han blev s\xc3\xa5ret, fors\xc3\xb8gte russerne p\xc3\xa5 forskellig vis at slippe af med ham, fx med kontra-snigskytter og artilleribeskydning. Deres bedste resultat bestod i at fl\xc3\xa5 ryggen af hans frakke med granatsplinter, mens H\xc3\xa4yh\xc3\xa4 selv dog slap uskadt._NEWLINE_Den 6. marts 1940 blev H\xc3\xa4yh\xc3\xa4 skudt i k\xc3\xa6ben i n\xc3\xa6rkamp. Kuglen splintredes, og de, som kom ham til unds\xc3\xa6tning, sagde, at halvdelen af hans hoved manglede. Han kom til bevidsthed den 13. marts, den dag freden mellem Finland og Sovjetunionen kom p\xc3\xa5 plads. Kort efter krigen blev han forfremmet direkte fra korporal til sekondl\xc3\xb8jtnant af marskal Carl Gustaf Mannerheim._NEWLINE_En mulig forklaring p\xc3\xa5 det store antal drab, som H\xc3\xa4yh\xc3\xa4 opn\xc3\xa5ede, kan ligge i den taktik, som den R\xc3\xb8de H\xc3\xa6r anvendte med at sende soldater frem i b\xc3\xb8lger, og som gav mulighed for et stort antal samtidige m\xc3\xa5l.\n_START_SECTION_\nSenere liv\n_START_PARAGRAPH_\nDet tog adskillige \xc3\xa5r for H\xc3\xa4yh\xc3\xa4 at komme sig over sine s\xc3\xa5r. Den splintrede sovjetiske kugle havde \xc3\xb8delagt hans k\xc3\xa6be og spr\xc3\xa6ngt hans venstre kind bort. Ikke desto mindre blev han fuldt helbredt og blev en succesfuld elgj\xc3\xa6ger og hundeopdr\xc3\xa6tter efter 2. verdenskrig._NEWLINE_Da han i 1998 blev spurgt, hvordan han blev s\xc3\xa5dan en god skytte, svarede han: "\xc3\x98velse". Da han blev spurgt, om han beklagede at have dr\xc3\xa6bt s\xc3\xa5 mange mennesker, svarede han: "Jeg gjorde, hvad jeg fik besked p\xc3\xa5, s\xc3\xa5 godt jeg kunne". Simo H\xc3\xa4yh\xc3\xa4 tilbragte sine sidste \xc3\xa5r i en lille landsby ved navn Ruokolahti i det syd\xc3\xb8stlige Finland n\xc3\xa6r den russiske gr\xc3\xa6nse._NEWLINE_Simo H\xc3\xa4yh\xc3\xa4 d\xc3\xb8de fredeligt i 2002. Han ligger begravet p\xc3\xa5 den lille kirkeg\xc3\xa5rd i Ruokolathi, t\xc3\xa6t p\xc3\xa5 det lille gamle tr\xc3\xa6 klokket\xc3\xa5rn. \xc3\x85ret rundt vil man kunne opleve at der altid er friske blomster p\xc3\xa5 hans gravsted, hvilket vidner om den respekt og stolthed det finske folk till\xc3\xa6gger Simo H\xc3\xa4yh\xc3\xa4s indsats i kampen imod russerne.'